CELEX: 32012H0771
Language: bg
Date: 2012-12-06 00:00:00
Title: 2012/771/ЕС: Препоръка на Комисията от 6 декември 2012 година относно мерките за насърчаване на трети държави да прилагат минимални стандарти за добро управление в областта на данъчното облагане

12.12.2012   
            
            
               BG
            
            
               Официален вестник на Европейския съюз
            
            
               L 338/37
            
         ПРЕПОРЪКА НА КОМИСИЯТА
   от 6 декември 2012 година
   относно мерките за насърчаване на трети държави да прилагат минимални стандарти за добро управление в областта на данъчното облагане
   (2012/771/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 292 от него,
   като има предвид, че:
   
               (1)
            
            
               Съществуването на обусловени от фискалния суверенитет различия в данъчното законодателство е като цяло прието в международен план. В този контекст някои, обикновено по-малки, трети държави с по-ограничени финансови нужди предпочетоха да облагат доходите както на физическите, така и на юридическите лица с ниски или дори нулеви данъчни ставки. Сами по себе си подобни данъчни политики не винаги са нежелани, стига въвелата ги държава да участва в международно сътрудничество, позволяващо на останалите държави да прилагат данъчната си политика.
            
         
               (2)
            
            
               Въпреки това политиките, които съдържат ниски или дори нулеви данъчни ставки върху дохода, често се характеризират с липса на прозрачност или обмен на информация с други държави. Въпросните държави привличат инвестиции, предлагайки убежище за някои видове непостоянни доходи или капитали на чуждестранни лица, като им предоставят възможност за укриване на съществуването на тези доходи или капитали от данъчната администрация на тяхната държава на пребиваване.
            
         
               (3)
            
            
               За решаването на тези проблеми бяха предприети многобройни инициативи в рамките на редица международни форуми, като например Организацията за икономическо сътрудничество и развитие или Г-20. В допълнение Световният форум относно прозрачността и обмена на информация за данъчни цели (наричан по-долу „Световният форум“) разработи стандарти за прозрачност и обмен на информация за данъчни цели. През 2009 г. Световният форум реши да преразгледа начина на прилагане на тези стандарти. Той участва в цялостен процес по партньорска проверка, като много юрисдикции с традиционно ниски данъчни нива се съгласиха да сключат двустранни споразумения за обмен на информация по данъчни въпроси.
            
         
               (4)
            
            
               В рамките на Съюза въпросите във връзка с прозрачността и обмена на информация са разгледани в Директива 2011/16/ЕС от 15 февруари 2011 г. относно административното сътрудничество в областта на данъчното облагане и за отмяна на Директива 77/799/ЕИО (1). Освен това в Съюза съществува консенсус, изразен в посочения в приложение 1 към Заключенията на Съвета по икономически и финансови въпроси от заседанието на 1 декември 1997 г. относно данъчната политика (2) Кодекс на поведение в областта на данъчното облагане на предприятията, относно неприемливостта на вредните данъчни мерки, което затруднява държавите членки при запазването или въвеждането на такива мерки. Освен това редица мерки, които потенциално попадат в обхвата на Кодекса на поведение, са обект на задълбочена проверка съгласно правилата за държавна помощ, определени в Договора за функционирането на Европейския съюз (ДФЕС).
            
         
               (5)
            
            
               В отношенията си с трети държави Съюзът се стреми да ги убеди да подкрепят принципите на Съюза относно прозрачността и обмена на информация (подобно на общоприетите международни стандарти за прозрачност и обмен на информация) и премахването на вредни данъчни мерки, както е описано в Съобщението на Комисията за насърчаване на доброто управление в областта на данъчното облагане (3) и Съобщението на Комисията — Данъчното облагане и развитие. Сътрудничество с развиващите се държави за насърчаване на доброто управление в областта на данъчното облагане (4).
            
         
               (6)
            
            
               Държавите членки, чиито данъчни приходи бяха неблагоприятно засегнати от липсата на прозрачност или от вредни данъчни мерки от страна на трети държави, предприеха стъпки за разрешаване на тези проблеми. Данъкоплатците обаче реагират на подобни действия, като насочват дейността или сделките си през други по-незащитени юрисдикции. Европейският съюз е изложен особено силно на подобен риск предвид свободата на икономическите оператори да извършват стопанска дейност навсякъде в Съюза. Следователно нивото на защита, което съществува в рамките на Съюза срещу такова намаляване на данъчната основа, следва да бъде съобразено с най-ниското ниво на защита, предлагано от която и да било държава членка.
            
         
               (7)
            
            
               Нарушенията, която тази ситуация създава в Съюза, може да доведат до изкуствено прехвърляне на капитали и движение на данъкоплатци в рамките на вътрешния пазар и по този начин да навреди на правилното му функциониране, както и да подкопае данъчните основи на държавите членки. Тези нарушения следва да бъдат отстранени чрез общите усилия на всички държави членки.
            
         
               (8)
            
            
               Следователно е необходимо ясно да се определят минимални стандарти за добро управление в областта на данъчното облагане както по отношение на прозрачността и обмена на информация, така и относно вредните данъчни мерки и съвкупността от мерки, които да бъдат предприемани спрямо трети държави, за да бъдат насърчавани да спазват тези стандарти.
            
         
               (9)
            
            
               В договорените от Световния форум през 2009 г. общи условия бяха установени международно признати стандарти по отношение на прозрачността и обмена на информация. Ето защо тези условия следва да формират основата на настоящата препоръка. Що се отнася до вредните данъчни мерки, Кодексът на поведение в областта на данъчното облагане на предприятията се е доказал като подходяща отправна точка в рамките на Съюза. Държавите членки поеха ангажимент да насърчават прилагането на принципите на този кодекс в трети държави. Следователно за целите на настоящата препоръка е целесъобразно да се посочват критериите от въпросния кодекс. В тази връзка е целесъобразно също така да бъде отчетена извършената от създадената в рамките на Съвета група „Кодекс за поведение“ (Данъчно облагане на предприятия) работа по оценка на данъчните мерки, които могат да попаднат в обхвата на Кодекса на поведение в областта на данъчното облагане на предприятията (5). Оценените от тази група случаи може да бъдат полезни, когато трябва да се прецени дали дадена мярка трябва да се счита за вредна.
            
         
               (10)
            
            
               С настоящата препоръка следва да се определи наборът от мерки, приложими по отношение на трети държави, които не спазват минималните стандарти за добро управление в областта на данъчното облагане. Чрез съвместното прилагане на тези мерки държавите членки биха увеличили значително цялостната ефективност на индивидуално предприеманите от тях мерки. По този начин заедно с пропуснатите данъчни постъпления могат да бъдат намалени и административните разходи на данъчните администрации и произтичащите от спазването на данъчните разпоредби трудности за данъкоплатците.
            
         
               (11)
            
            
               С оглед насърчаване прилагането на минимални стандарти за добро управление в областта на данъчното облагане е необходимо също така да се посочат позитивни мерки за насърчаване на трети държави, които съблюдават тези стандарти или са поели ангажимент за изпълнението им, но се нуждаят от помощ за постигането на тази цел.
            
         
               (12)
            
            
               Мерките, посочени в настоящата препоръка и прилагани от държавите членки, трябва да бъдат съвместими с правото на Съюза, по-специално със залегналите в ДФЕС основни свободи,
            
         ПРИЕ НАСТОЯЩАТА ПРЕПОРЪКА:
   1.   Предмет
   Настоящата препоръка предоставя критериите за определяне на тези трети държави, които не отговарят на минималните стандарти за добро управление в областта на данъчното облагане. В нея също така са изброени редица действия, които държавите членки могат да предприемат по отношение на трети държави, които не отговарят на тези стандарти, и в подкрепа на съблюдаващите ги трети държави.
   Настоящата препоръка засяга подоходното облагане.
   2.   Определения
   За целите на настоящата препоръка се прилагат следните определения:
   
               а)
            
            
               „подоходен данък“ е всеки налаган от името на дадена държава, нейните политически подразделения или нейните органи на местна власт данък върху доходите, начисляван както на физически, така и на юридически лица независимо от начина, по който данъкът се начислява;
            
         
               б)
            
            
               „трета държава“ е държава, която не е държава — членка на ЕС;
            
         
               в)
            
            
               „национален черен списък“ е приет от държава членка списък, посочващ други юрисдикции, по отношение на които държавата членка прилага предварително определени данъчни мерки или данъчни политики.
            
         3.   Минимални стандарти за добро управление в областта на данъчното облагане
   Трета държава съблюдава минималните стандарти за добро управление в областта на данъчното облагане, само когато:
   
               а)
            
            
               е приела законови, подзаконови и административни мерки с оглед съблюдаване на стандартите за прозрачност и обмен на информация, посочени в приложението, и ефективно прилага тези мерки;
            
         
               б)
            
            
               не използва вредни данъчни мерки в областта на данъчното облагане на предприятия.
            
         Данъчните мерки, които предвиждат значително по-ниско ефективно ниво на данъчно облагане, включително нулево данъчно облагане, от онези нива, които по принцип се прилагат във въпросната трета държава, трябва да се разглеждат като потенциално вредни. Такова ниво на облагане може да бъде постигнато посредством номиналната данъчна ставка, данъчната основа или друг релевантен фактор.
   Когато се преценява дали тези мерки са вредни, следва да се вземе предвид inter alia:
   
               а)
            
            
               дали привилегиите се предоставят само на чуждестранни лица или само по отношение на транзакции, които се сключват с чуждестранни лица; или
            
         
               б)
            
            
               дали привилегиите са обособени от вътрешния пазар, така че да не засягат националната данъчна основа, или
            
         
               в)
            
            
               дали привилегиите се предоставят дори при липса на реална икономическа дейност и съществено икономическо присъствие в третата държава, предлагаща тези данъчни привилегии, или
            
         
               г)
            
            
               дали правилата за определяне на печалбата от дейностите в рамките на многонационална група от дружества се отклоняват от международно признатите принципи, по-конкретно договорените в рамките на Организацията за икономическо сътрудничество и развитие правила, или
            
         
               д)
            
            
               дали данъчните мерки се характеризират с липсата на прозрачност, включително когато правните разпоредби са облекчени на административно ниво по непрозрачен начин.
            
         При прилагането на тези критерии държавите членки следва да вземат предвид заключенията на група „Кодекс за поведение“ (Данъчно облагане на предприятия) по отношение на оценените като вредни данъчни мерки.
   4.   Мерки по отношение на трети държави, които не отговарят на заложените в точка 3 минимални стандарти
   
               4.1.
            
            
               Държавите членки следва да публикуват черни списъци с трети държави, които не отговарят на минималните стандарти, заложени в точка 3, с оглед прилагането на точка 4.3. Тези черни списъци следва да се позовават на настоящата препоръка.
            
         
               4.2.
            
            
               В приетите от държавите членки национални черни списъци попадат тези трети държави, които не отговарят на заложените в точка 3 минимални стандарти.
            
         
               4.3.
            
            
               Всяка държава членка, която е сключила спогодба за избягване на двойното данъчно облагане с трета държава, която не отговаря на заложените в точка 3 минимални стандарти, се стреми по целесъобразност да предоговори, да преустанови изпълнението или да прекрати спогодбата с оглед подобряване на спазването на тези стандарти от третата държава.
            
         5.   Мерки в полза на трети държави, които отговарят на заложените в точка 3 минимални стандарти
   
               5.1.
            
            
               Държавите членки следва да извадят от посочения в точка 4.1 черен списък третите държави, които отговарят на заложените в точка 3 минимални стандарти.
            
         
               5.2.
            
            
               Държавите членки следва да обмислят изваждането на третите държави, които отговарят на заложените в точка 3 минимални стандарти, от всякакви съществуващи национални черни списъци, посочени в точка 4.2.
            
         
               5.3.
            
            
               Държавите членки следва да обмислят започването на двустранни преговори за сключване на спогодби за избягване на двойното данъчно облагане с третите държави, които отговарят на заложените в точка 3 минимални стандарти.
            
         6.   Мерки в полза на трети държави, които са поели ангажимент да изпълнят заложените в точка 3 минимални стандарти.
   
               6.1.
            
            
               Държавите членки следва да обмислят предлагането на по-тясно сътрудничество и подкрепа на трети държави, особено развиващите се сред тях, които са поели ангажимент да изпълнят заложените в точка 3 минимални стандарти, с оглед тези трети държави да бъдат подпомогнати във воденето на ефективна борба срещу укриването на данъци и агресивното данъчно планиране. За тази цел те могат да командироват за ограничен период от време данъчни експерти в тези държави.
               Когато преценяват доколко третите държави са ангажирани с изпълнението на тези минимални стандарти, държавите членки следва да вземат предвид всички конкретни сведения в тази връзка, по-специално вече предприетите от съответната трета държава мерки за постигане на съответствие.
            
         
               6.2.
            
            
               Когато трета държава се ползва от помощта по точка 6.1 и постига очаквания напредък към спазване на посочените минимални стандарти, държавите членки следва да се въздържат от прилагане на мерките, посочени в точка 4, с изключение на предоговарянето на спогодби за избягване на двойното данъчно облагане.
            
         7.   Последващи действия
   Държавите членки следва да информират Комисията за мерките, предприети в съответствие с настоящата препоръка, както и за всички промени, направени по отношение на тези мерки.
   Комисията ще публикува доклад за прилагането на настоящата препоръка в рамките на три години от нейното приемане.
   8.   Адресати
   Адресати на настоящата препоръка са държавите членки.
   
      Съставено в Брюксел на 6 декември 2012 година.
      
         
            За Комисията
         
         Algirdas ŠEMETA
         
            Член на Комисията
         
      
   
   
      (1)  ОВ L 64, 11.3.2011 г., стр. 1.
   
      (2)  ОВ C 2, 6.1.1998 г., стр. 1.
   
      (3)  COM(2009) 201 окончателен от 28 април 2009 г.
   
      (4)  COM(2010) 163 окончателен от 21 април 2010 г.
   
      (5)  ОВ C 99, 1.4.1998 г., стр. 1.
   
      ПРИЛОЖЕНИЕ
      
         СТАНДАРТИ ЗА ПРОЗРАЧНОСТ И ОБМЕН НА ИНФОРМАЦИЯ
      
      A.   НАЛИЧНОСТ НА ИНФОРМАЦИЯ
      
                  A.1.
               
               
                  Съответната трета държава гарантира, че нейните компетентни органи разполагат с информация за собствеността и самоличността във връзка с всички съответни лица и договорености.
               
            
                  A.2.
               
               
                  Съответната трета държава гарантира, че във връзка с всички съответни лица и договорености се съхраняват надеждни счетоводни данни.
               
            
                  A.3.
               
               
                  По отношение на всички притежатели на сметки е на разположение банкова информация.
               
            Б.   ДОСТЪП ДО ИНФОРМАЦИЯ
      
                  Б.1.
               
               
                  Компетентните органи на съответната трета държава имат правомощия да получават и предоставят информация, която е изисквана по силата на споразумение за обмен на информация, от всяко лице в рамките на тяхната териториална юрисдикция, което притежава или се разпорежда с такава информация.
               
            
                  Б.2.
               
               
                  Правата и мерките за защита, които се прилагат спрямо лицата в съответната трета държава, от която се изисква информация, позволяват ефективен обмен на информация.
               
            В.   ОБМЕН НА ИНФОРМАЦИЯ
      
                  В.1.
               
               
                  Механизмите за обмен на информация с държавите членки позволяват обменът да се осъществява по ефективен начин.
               
            
                  В.2.
               
               
                  Мрежата от механизми за обмен на информация на съответната трета държава обхваща всички държави членки.
               
            
                  В.3.
               
               
                  Механизмите за обмен на информация на съответната трета държава съдържат подходящи мерки, осигуряващи поверителността на получената от държавите членки информация.
               
            
                  В.4.
               
               
                  Механизмите за обмен на информация на съответната трета държава зачитат правата и мерките за защита на данъкоплатци и трети страни.
               
            
                  В.5.
               
               
                  Съответната трета държава предоставя своевременно информацията по силата на съвкупността от споразумения с държавите членки.